[pic] | EURÓPAI BIZOTTSÁG |

Brüsszel, 2010.11.5.

COM(2010) 619 végleges

2010/0304 (NLE)

Javaslat:

A TANÁCS HATÁROZATA

az Európai Uniónak az AKCS–EK Miniszterek Tanácsán belül az Egyenlítői-Guinea AKCS–EK felülvizsgált partnerségi megállapodást illető státuszára vonatkozóan elfogadandó álláspontjáról

INDOKOLÁS

Egyenlítői-Guinea a kezdetektől részes fele a 2000. június 23-án Cotonouban (Benin) aláírt, az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött partnerségi megállapodásnak (a továbbiakban: az AKCS–EK megállapodás).

Egyenlítői-Guinea a többi AKCS-országgal együtt 2005. június 25-én Luxembourgban aláírta a partnerségi megállapodást módosító AKCS–EK megállapodást (a továbbiakban: a felülvizsgált AKCS–EK partnerségi megállapodás).

A 93. cikk (3) bekezdésének megfelelően a felülvizsgált AKCS–EK partnerségi megállapodás – az EU és tagállamai, valamint az AKCS-országok kétharmada általi felülvizsgálat megerősítését követően – 2008. július 1-jén lépett hatályba. A megállapodás 93. cikkének (4) bekezdése előírja, hogy az az aláíró AKCS-állam, amely e megállapodás hatálybalépésének napjáig nem fejezte be a megerősítő eljárásokat, kizárólag az attól a naptól számított 12 hónapon belül teheti ezt meg. E határidőt követően az ilyen aláíró államnak a 94. cikkben előírt csatlakozási folyamatot kell követnie.

Egyenlítői-Guinea 2008. szeptember 12-én letétbe helyezte a felülvizsgált Cotonoui Megállapodás megerősítő okiratát fenntartással a Nemzetközi Büntetőbíróságra (NBB) hivatkozó 11. cikk (6) bekezdése tekintetében. 2008. december 19-én kelt levelükben az Európai Unió és tagállamai elutasították az e fenntartást tartalmazó megerősítést. A megerősítést következésképpen nem nyilvánították érvényesnek.

Obiang Nguema, az Egyenlítői-guineai Köztársaság elnöke bejelentette a felülvizsgált Cotonoui Megállapodás megerősítő okiratának fenntartás nélküli, a megerősítés 2009. június 30-i határideje előtt történő letétbe helyezésére irányuló szándékát, a parlament azóta viszont közölte, hogy jogi akadályok miatt nem adhatja meg a végrehajtás által megkövetelt engedélyezést a fenntartás nélküli megerősítéshez. A parlament azóta nem vizsgálta újra az ügyet.

Pastor Micha Ondo Bile egyenlítői-guineai külügyminiszter az Európai Unió Tanácsa Főtitkárságához címzett 2010. május 21-i levelében arról tájékoztatta az Európai Uniót, hogy Egyenlítői-Guinea a megállapodás 94. cikkében említett rendelkezések értelmében kíván csatlakozni a felülvizsgált AKCS–EK partnerségi megállapodáshoz. Egyenlítői-Guinea kérte, hogy a csatlakozási folyamat lezárásáig tartó köztes időben megfigyelői státuszt biztosítsanak számára, lehetővé téve, hogy e módon részt vehessen az AKCS–EK partnerségi megállapodással létrehozott közös intézményekben. E státuszt addig kell biztosítani, amíg az egyenlítői-guineai hatóságok nem képesek a csatlakozási eszközök felmutatására, azaz 2011. április 30-ig.

Ezért helyénvaló az Európai Unió részéről e kérelem kapcsán kedvező álláspontot elfogadni, amely a közös AKCS–EK Miniszterek Tanácsának hivatalos határozata keretében kerül jóváhagyásra.

Az EUMSz. 218. cikkének (10) bekezdése értelmében tájékoztatni kell az Európai Parlamentet.

A Bizottság ezért javasolja, hogy a Tanács fogadja el a mellékelt határozatot.

2010/0304 (NLE)

Javaslat:

A TANÁCS HATÁROZATA

az Európai Uniónak az AKCS–EK Miniszterek Tanácsán belül az Egyenlítői-Guinea AKCS–EK felülvizsgált partnerségi megállapodást illető státuszára vonatkozóan elfogadandó álláspontjáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 217. cikkére, összefüggésben a 218. cikke (9) bekezdésével,

mivel:

1. A felülvizsgált AKCS–EK megállapodás annak 93. cikke (3) bekezdésének megfelelően 2008. július 1-jén hatályba lépett.

2. Egyenlítői-Guinea – miután 2005. június 25-én aláírta a felülvizsgált AKCS–EK megállapodást – fenntartással letétbe helyezte a megerősítő okiratot, amit az Európai Unió és tagállamai elutasítottak. A 93. cikk (4) bekezdésében szereplő rendelkezések alapján a megerősítés következésképpen érvénytelen.

3. A felülvizsgált AKCS–EK megállapodás 94. cikke előírja, hogy egy állam csatlakozási kérelmét az AKCS–EK Miniszterek Tanácsa elé kell terjeszteni és a Miniszterek Tanácsának kell azt jóváhagynia.

4. Egyenlítői-Guinea 2010 májusában az AKCS–EK megállapodás 94. cikkének megfelelően benyújtotta csatlakozási kérelmét, valamint azon kérelmét, hogy a csatlakozási folyamat lezárásáig megfigyelői státuszt biztosítsanak számára, lehetővé téve, hogy e módon részt vehessen az AKCS–EK partnerségi megállapodással létrehozott közös intézményekben.

5. Helyénvaló az AKCS–EK Miniszterek Tanácsának részéről 2011. április 30-ig elfogadni e státusz biztosítását, hiszen Egyenlítői-Guineának legkésőbb ezen időpontig kell a megállapodás közös letéteményeseinél, az Európai Unió Tanácsának Főtitkárságánál és az AKCS-államok Titkárságánál letétbe helyeznie a csatlakozási okmányt.

6. A közös AKCS–EK Miniszterek Tanácsa a megállapodás 15. cikkének (4) bekezdése alapján 2010. június 21-én Ouagadougouban megállapodott arról, hogy felhatalmazást ad a Nagykövetek Bizottságának a megfelelő határozat meghozatalára.

7. E kérelem vonatkozásában helyénvaló kialakítani a AKCS–EK Nagykövetek Bizottságában az Unió képviseletében elfogadandó álláspontot,

ELFOGADTA EZT A HATÁROZATOT:

Egyetlen cikk

Az Európai Unió az AKCS–EK Nagykövetek Bizottságán belül Egyenlítői-Guinea megfigyelői státuszára vonatkozóan azon álláspontot képviseli, hogy a kérelmet a mellékelt határozattervezet feltételei szerint jóvá kell hagyni.

A megfigyelői státusz 2011. április 30-ig érvényes. Egyenlítői-Guineának e határidőig kell a Tanács Főtitkárságánál letétbe helyeznie a csatlakozási okmányt.

Az AKCS–EK Miniszterek Tanácsa határozattervezetének hivatalos módosítását az e határozathoz csatolt melléklet módosítása nélkül el lehet fogadni.

Kelt Brüsszelben, […]-án/-én.

a Tanács részéről

az elnök

MELLÉKLET

Tervezet: az AKCS–EK Miniszterek Tanácsának az Egyenlítői-Guinea AKCS–EK felülvizsgált partnerségi megállapodást illető státuszára vonatkozó határozata

AZ AKCS–EK MINISZTEREK TANÁCSA,

tekintettel a Cotonouban (Benin) 2000. június 23-án, egyrészről az afrikai, karibi és csendes-óceáni államok csoportjának tagjai (a továbbiakban: AKCS), másrészről az Európai Közösség és tagállamai között aláírt és Luxembourgban (Luxemburgi Nagyhercegség) 2005. június 25-én felülvizsgált partnerségi megállapodásra (a továbbiakban: AKCS–EK megállapodás)[1] és különösen annak 15. cikkének (3) és (4) bekezdésére,

tekintettel az AKCS–EK Miniszterek Tanácsának az AKCS–EK Miniszterek Tanácsa eljárási szabályzatának elfogadásáról szóló, 2005. március 8-i 1/2005 határozatára és különösen annak 8. cikke (3) bekezdésére,

8. A felülvizsgált AKCS–EK megállapodás annak 93. cikke (3) bekezdésének megfelelően 2008. július 1-jén hatályba lépett.

9. Egyenlítői-Guinea 2005. június 25-én írta alá a felülvizsgált AKCS–EK megállapodást és fenntartást tartalmazó megerősítő okiratot helyezett letétbe, amit az Európai Unió és tagállamai 2008. december 19-i levelükben elutasítottak. A 93. cikk (4) bekezdése értelmében a megerősítést következésképpen nem nyilvánították érvényesnek.

10. A felülvizsgált AKCS–EK megállapodás 94. cikke előírja, hogy egy állam csatlakozási kérelmét az AKCS–EK Miniszterek Tanácsa elé kell terjeszteni és a Miniszterek Tanácsának kell azt jóváhagynia.

11. Egyenlítői-Guinea 2010 májusában az AKCS–EK megállapodás 94. cikkének megfelelően benyújtotta csatlakozási kérelmét, valamint azon kérelmét, hogy a csatlakozási folyamat lezárásáig megfigyelői státuszt biztosítsanak számára, lehetővé téve, hogy e módon részt vehessen az AKCS–EK partnerségi megállapodással létrehozott közös intézményekben.

12. A megfigyelői státusz 2011. április 30-ig érvényes. Egyenlítői-Guineának ezen időpontig kell a megállapodás közös letéteményeseinél, az Európai Unió Tanácsának Főtitkárságánál és az AKCS-államok Titkárságánál letétbe helyeznie a csatlakozási okmányt.

13. Az AKCS–EK Miniszterek Tanácsa a megállapodás 15. cikkének (4) bekezdése alapján Ouagadougouban 2010. június 21-én megállapodott arról, hogy felhatalmazást ad az AKCS-EK Nagykövetek Bizottságának a határozat nevében történő meghozatalára.

A KÖVETKEZŐKÉPPEN HATÁROZOTT:

Első cikk

Egyenlítői-Guinea a Cotonouban (Benin) 2000. június 23-án, egyrészről az afrikai, karibi és csendes-óceáni államok csoportjának tagjai (a továbbiakban: AKCS), másrészről az Európai Közösség és tagállamai között aláírt és Luxembourgban (Luxemburgi Nagyhercegség) 2005. június 25-én felülvizsgált partnerségi megállapodás keretében 2011. április 30-ig megfigyelői státusszal rendelkezik. Egyenlítői-Guineának ezen időpontig kell a megállapodás közös letéteményeseinél, az Európai Unió Tanácsának Főtitkárságánál és az AKCS-államok Titkárságánál letétbe helyeznie a csatlakozási okmányt.

2. cikk Hatálybalépés

Ez a határozat az elfogadását követő napon lép hatályba.

Kelt Brüsszelben, […]-án/-én.

az AKCS–EK Nagykövetek Bizottsága részéről az AKCS–EK Miniszterek Tanácsának nevében

az elnök

[1] HL L 209., 2005.8.11.; HL L 287., 2005.10.28.